Valstybinis Vilniaus kvartetas

Valstybinis Vilniaus kvartetas - styginių kvartetas.
Kvarteto debiutas įvyko 1965 m. Po trejų metų, kvarteto nariams baigus Maskvos konservatorijos aspirantūrą prof. V. Gvozdeckio klasėje ir stažuotę Budapešte pas prof. A. Mihaly, prasidėjo intensyvi veikla.

Nariai 
 Pirmasis smuikas – Dalia Kuznecovaitė. Studijavo prof. Z. Brono klasėje Aukštojoje muzikos mokykloje Kelne. 2007–2012 studijavo Aukštojoje muzikos ir teatro mokykloje Rostoke (Vokietija) prof. P. Munteanu klasėje, 2012 baigė magistro studijas. 2012–2014 mokėsi Nacionalinėje muzikos akademijoje Paryžiuje (CNSM de Paris) prof. B. Garlitskio klasėje, 2014 metais baigė studijas aukščiausiu komisijos įvertinimu – pelnė specialų komisijos prizą.Dalia Kuznecovaitė yra tarptautinių bei respublikinių konkursų laureatė. 2007 m. ji laimėjo Grand Prix bei specialų prizą tarptautiniame konkurse „Kloster Schöntal“ (Vokietija). 2008 m. laimėjo trečiąją vietą bei specialų Mocarteum akademijos prizą tarptautiniame J. Brahmso konkurse Portschach mieste (Austrija). Tais pačiais metais laimėjo pirmąją vietą bei aukso medalį tarptautiniame prestižiniame H. Szeryng konkurse  Tolukoje (Meksika).  Smuikininkė aktyviai koncertuoja kaip solistė su daugeliu kamerinių bei simfoninių orkestrų įvairiose Europos bei Amerikos šalyse 
 Antrasis smuikas – Artūras Šilalė. Mokėsi Lietuvos muzikos akademijoje, prof. Jono Urbos klasėje. Kvartete griežia nuo 1999 m.
 Altas – Girdutis Jakaitis. Mokėsi Lietuvos muzikos akademijoje pas Evaldą Vyčiną ir prof. Petrą Radzevičių. Kvartete griežia nuo 1996 m.
 Violončelė – Augustinas Vasiliauskas. Mokėsi Lietuvos muzikos akademijoje prof. Domo Svirskio ir Maskvos konservatorijos prof. Aleksejaus Zybcevo klasėse. Apdovanotas Didžiojo Lietuvos kunigaikščio Gedimino V laipsnio ordinu. Kvartete griežia nuo 1970 m. Lietuvos muzikos akademijos profesorius.

Veikla 
Vilniaus kvartetas yra apkeliavęs apie 50 pasaulio šalių, kasmet surengia po 80 koncertų Lietuvoje ir užsienyje. Savo krašto muzikinę kultūrą jis garsina tarptautiniuose festivaliuose ir kituose prestižiniuose renginiuose: „Gruodžio vakarų“ (Rusija), Bregenco (Austrija), Echternacho, Bourlingster (Liuksemburgas), Cervanteso (Meksika), Kuhmo (Suomija), „Liturginio kalendoriaus“ ciklo (Italija), „Schreyahner Herbst“, „Musica viva“, „Kaskados“ (Vokietija), Ohajo (JAV) universiteto, Mill Hill (Didžioji Britanija), „Gaidos“, Vilniaus, Pažaislio, Thomo Manno (Lietuva) festivaliuose, „Rencontres musicales le Pree“, „De Radio et Montpellier“, „H. Berliozo“, „Festival 38e Rugissants“ ir „Vakarų-Rytų“ (Prancūzija), visuose styginių kvartetų Vilniaus festivaliuose. Aukšta atlikimo kultūra pasižymintis Vilniaus kvarteto menas visur sulaukia kritikų ir klausytojų pripažinimo.

Koncertų ciklai 
Kvartetas yra atlikęs koncertų ciklus „Jaunieji Lietuvos talentai ir Vilniaus kvartetas“, „Pasaulio meno meistrai ir Vilniaus kvartetas“, „Lietuvos kompozitorių kvartetinė muzika“.

 2000 m. gruodį ansamblis baigė fundamentalų 8 koncertų ciklą „Visi L.van Beethoveno styginių kvartetai“.
 2001 m. baigė 6 koncertų ciklą „Romantinės ir lietuvių šiuolaikinės muzikos vakarai“.
 2003 m. užbaigė unikalų 15-os koncertų ciklą „Europos sąjungos šalių kamerinės muzikos vakarai“.
 2005 m. – 5 koncertų ciklą „Naujųjų Europos sąjungos šalių kamerinė muzika“.
 2006 m. - pradėjo naują 8 koncertų ciklą „W. A. Mozart ir Viena“.

Savo gausaus repertuaro dėka kvartetas nuolat kviečiamas į įvairių šalių įrašų studijas, yra padaręs daugybę fondinių įrašų. Lietuvoje, Rusijoje, Vokietijoje, Prancūzijoje, Suomijoje, Švedijoje, Didžiojoje Britanijoje, JAV išleista daugiau kaip 40 jo plokštelių ir CD.

Apdovanojimai 
 1972 m. - ansamblis laimėjo aukščiausią kvartetų konkurso Lježe (Belgija) apdovanojimą.
 1973 m. - jam buvo suteiktas Vilniaus kvarteto vardas.
 1979 m. - kolektyvui paskirta Valstybinė premija.
 2002 m. - apdovanotas Lietuvių fondo kultūrinė muzikine dr. Antano Razmos vardo premija (JAV).
 2004 m. - paskirta Nacionalinė kultūros ir meno premija.
 2005 m. - apdovanotas Baltijos Asamblėjos premija.

Nuorodos 
 Valstybinis Vilniaus kvartetas (svetainė)  Archyvuota kopija 2018-03-30 iš Wayback Machine projekto.

Lietuvos styginių kvartetai
1965 muzikoje
Vilniaus kultūra
Lietuvos nacionalinės kultūros ir meno premijos laureatai